**Kirkeistandsættelsesordningen – hvorfor, hvor meget og hvordan?**

- Ifølge [lov om folkekirkens økonomi §20, stk. 3](https://www.retsinformation.dk/Forms/R0710.aspx?id=162460) udreder staten et tilskud til restaurering af kirker og kirkers historiske inventar samt særlige bevaringsværdige gravminder.

- Størrelsen på tilskuddet fastsættes i finansloven. Det er årligt på ca. 18 millioner kroner.

- Der er to hovedkriterier for at kunne komme i betragtning til tilskuddet: Projekterne skal have enten enestående national betydning eller enestående lokal betydning.

- Når Kirkeministeriet har modtaget ansøgning om at komme i betragtning, sendes ansøgningen videre til Nationalmuseet, som bistår i vurderingen af projekterne.

- Som hovedpunkt for at komme i betragtning inden for kriteriet ”enestående national betydning” gælder, at kirkebygning eller inventar skal repræsentere den fælles, danske kulturarv på en enestående måde.

- Som hovedpunkt for at komme i betragtning inden for kriteriet ”enestående lokal betydning” gælder, at kirkebygningen skal stå som et fikspunkt i lokalområdets kulturhistorie. Det skal indeholde udsagn om menneskelig skaben eller kunstnerisk formgivning af væsentlig betydning for forståelsen af netop dette områdes eller regions særpræg.

- Det er et krav, at projekterne er godkendt af stiftsøvrigheden. Hvis kirken er under 100 år gammel, skal projektet være godkendt af anden myndighed.

- Tilskudsprocenten kan maksimalt udgøre 40 pct. af det støtteberettigede arbejde. For kirkebygninger er der en bagatelgrænse 100.000 kr. – for kirkeinventar og gravminder 50.000 kr.

- Tilsvarende er der et tilskudsmaksimum på 3 mio. kr., uagtet at dette beløb ligger under den udmeldte procentsats.

- Maksimumbeløbet reguleres og udmeldes én gang årligt.

- Ansøgninger om at komme i betragtning indsendes til Kirkeministeriet på et skema, der kan rekvireres via mail: km@km.dk.